- Jeg håber inderligt, at det kan være med til at sætte en stopper for smitten. Sådan lyder det fra borgmester i Frederikshavn Kommune Birgit S. Hansen efter det nu er besluttet at øge corona-testkapaciteten i kommunen. Det sker på grund af stigende smittetal i kommunen, der - målt på smitte pr. indbygger - nu er blandt de kommuner i landet, der oplever størst smitte. 18 tilfælde er der konstateret blandt borgere i Frederikshavn Kommune den seneste uge og det "oversættes" til en såkaldt incidens på 30,2 pr. 100.000 borgere. - Vi ser desværre, at smitten er iblandt os, og at den flytter sig på tværs i kommunen. Derfor er det godt, at man nu nemmere kan få en coronatest, siger borgmesteren videre. Test til alle over 2 år De mobile testenheder fre Region Nordjylland, der nu sendes til Frederikshavn, kan teste alle borgere over 2 år - og det er vel at mærke uden tidsbestilling, men kun hvis man er helt symptomfri. - Det er regionens opgave at udføre test, og de mobile testenheder sender vi ud, der hvor, vi vurderer, der er størst behov. Nu bliver det så Frederikshavn og omegn. Det er vigtigt, at vi hurtigt får afdækket smitten, så kommunerne kan sætte de nødvendige tiltag i værk, siger regionsrådsformand Ulla Astman (S). På grund af den høje incidens er Frederikshavn nu kategoriseret som en "rød kommune" og det betyder videre, at alt sundhedspersonale tilbydes yderligere testning. Noget som kommunen og regionen lige nu er ved at lægge en slagplan for.

Referat:
I en begrænset periode får borgerne i Frederikshavn Kommune bedre muligheder for at blive testet for corona.